Forslag til EUROPA-PARLAMENTETS OG RÅDETS FORORDNING om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71, for så vidt angår assistenter for medlemmer af Europa-Parlamentet

(forelagt af Kommissionen)

BEGRUNDELSE

I. Almindelige bemærkninger

Det interne regulativ om omkostningsgodtgørelser og andre godtgørelser til Europa-Parlamentets medlemmer, som Europa-Parlamentets præsidium har vedtaget, fastsætter i artikel 14 muligheden for, at medlemmer af Europa-Parlamentet kan få en omkostningsgodtgørelse til dækning af de udgifter, der bl.a. opstår ved ansættelse af én eller flere assistenter, idet flere medlemmer af Europa-Parlamentet i fællesskab kan ansætte den samme assistent. Godtgørelsen ligger inden for rammerne af det sekretariatstillæg, der er fastsat af præsidiet og som optræder i afsnit 1 - Europa-Parlamentet i Den Europæiske Unions almindelige budget.

Hvert medlem af Europa-Parlamentet kan afgøre, hvor mange assistenter denne ønsker at ansætte, såvel som hvilken løn assistenten skal have i forhold til de ønskede kvalifikationer. Den ordning, der omfatter assistenten med hensyn til arbejdsbetingelser, social sikring og beskatning, er underlagt de enkelte medlemsstaters egne love og eventuelt fællesskabsretten.

Med henblik på at sikre en harmonisering af ansættelsesvilkårene for assistenter har Kommissionen foreslået at ændre Ansættelsesvilkårene for de øvrige ansatte i Fællesskaberne ved at give mulighed for at inkludere assistenter for medlemmer af Europa-Parlamentet i deres egenskab af hjælpeansatte [1].

[1] KOM(1998) 312 af 18. maj 1998, EFT C 179 af 11.6.1998.

Dette forslag er imidlertid stødt på modstand i Rådet, der ikke har kunnet vedtage Kommis sionens forslag.

Dernæst har Europa-Parlamentet besluttet at præcisere visse aspekter ved assistenternes status i forbindelse med ovennævnte interne regulativ. Regulativet blev ændret den 6. juli 2000, hvor der bl.a. blev indført en forpligtelse om, at der skal indsendes en kopi af kontrakten mellem medlemmet af Europa-Parlamentet og dennes assistent(er) såvel som - når det gælder en arbejdskontrakt - en erklæring om et medlemskab i en national socialsikringsordning og en forsikring mod arbejdsulykker.

Det betyder dog ikke, at den ordning, som assistenten hører ind under med hensyn til arbejdsvilkår, social sikkerhed og beskatning, påvirkes. Disse forhold vil fortsat være underlagt den nationale lovgivning og eventuelt den på det område gældende fællesskabslovgivning.

Der er konstateret flere problemer på området for social sikring i forbindelse med anvendelsen af forordning (EØF) nr. 1408/71 [2] og forordning (EØF) nr. 574/72 [3], for så vidt angår assistenter for medlemmer af Europa-Parlamentet. Disse forordninger koordinerer medlemsstaternes sociale sikringsordninger med henblik på at undgå visse ulemper som følge af de forskelle mellem medlemsstaternes ordninger, der kan tænkes at opstå, når en person flytter inden for Fællesskabet. Koordineringen består bl.a. i at fastlægge den medlemsstat, hvis lovgivning om social sikring finder anvendelse. Arbejdstagerne er således i princippet underlagt lovgivningen om social sikring i den medlemsstat på hvis område, de er erhvervsmæssigt beskæftiget (artikel 13, stk. 2, litra a). Der findes særlige regler, når en arbejdstager sædvanligvis har lønnet erhvervsmæssig beskæftigelse på to eller flere medlemsstaters område (artikel 14, stk. 2). I det tilfælde er arbejdstageren underlagt lovgivningen i den medlemsstat, hvor den pågældende har bopæl, såfremt arbejdstageren udøver en del af sin erhvervsmæssige beskæftigelse der.

[2] Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, EFT L 149 af 5.7.1971, s.2. Forordningen er ajourført ved forordning (EF) nr. 118/1997 (EFT L 28 af 30.1.1997, s. 1) og er senest blevet ændret ved forordning (EF) nr. 1399/1999 (EFT L 164 af 30.06.1999, s. 1).

[3] Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71, EFT L 74 af 27.03.1972, s.1. Forordningen er ajourført ved forordning (EF) nr. 118/1997 (EFT L 28 af 30.1.1997, s. 1) og er senest blevet ændret ved Kommissionens forordning (EF) nr. 89/2001 (EFT L 14 af 18.01.2001, s. 16).

Fastlæggelsen af, hvilken lovgivning om social sikring der finder anvendelse på assistenter, når disse er ansat af en arbejdsgiver, der er medlem af Europa-Parlamentet, og de mange forskellige forhold, der gør sig gældende, har resulteret i en række vanskeligheder og deraf følgende retlig usikkerhed. Faktisk har disse personer, hvoraf en stor del kun er ansat i en begrænset periode, deres erhvervsmæssige beskæftigelse på flere medlemsstaters område, herunder navnlig de medlemsstater, hvor Europa-Parlamentet har hovedsæde eller kontorer og ofte også parlamentsmedlemmets oprindelsesland. Endvidere er det ofte vanske ligt at afgøre helt nøjagtigt, hvilket bopælsland der er tale om, for så vidt angår assistenter for medlemmer af Europa-Parlamentet.

Med henblik på en styrkelse af retssikkerheden på dette område og en nemmere og utvetydig fastsættelse af, hvilken lovgivning der finder anvendelse på denne særlige type arbejdstagere, der er ansat af medlemmer af Europa-Parlamentet, og som har til opgave at bistå disse i forbindelse med det hverv, de er valgt til at varetage, forekommer det hensigtsmæssigt at ændre forordning (EØF) nr. 1408/71. En sådan ændring vil give assistenter for medlemmer af Europa-Parlamentet ret til at vælge, hvilken social sikringsordning der skal gælde for dem i lighed med EU-institutionernes hjælpeansatte.

Adgangen til denne ret til at vælge har også sin berettigelse i den omstændighed, at assistenter for medlemmer af Europa-Parlamentet ansættes på baggrund af EU's budget for medlemmer af en EU-institution.

II. Kommentar til artiklerne

Artikel 1

Ændringer af forordning (EØF) nr. 1408/71

1. Indsættelse af en definition i artikel 1 på begrebet "assistent for medlemmer af Europa-Parlamentet"

Med henblik på at undgå enhver diskussion om, hvilke personer der vil kunne drage fordel af den ret til at vælge, som gives til assistenter for medlemmer af Europa-Parlamentet, er det nødvendigt at definere denne gruppe arbejdstagere klart.

Den foreslåede definition henviser til bestemmelserne i artikel 14 i Europa-Parla mentets interne regulativ om omkostningsgodtgørelser og andre godtgørelser til Europa-Parlamentets medlemmer, ændret den 6. juli 2000, som giver ét eller flere medlemmer af Europa-Parlamentet mulighed for at ansætte én eller flere personer som assistent hos de(n) pågældende, så længe deres mandat varer. Det fremgår af bestemmelserne i artikel 14 og af den foreslåede definition, at den eller de pågældende medlemmer af Europa-Parlamentet skal anses for at være arbejdsgiver for den pågældende arbejdstager.

Denne definition tager kun sigte på arbejdstagere og ikke på tjenesteydere, som medlemmer af Europa-Parlamentet også kan gøre brug af. En tjenesteyders erhvervs mæssige beskæftigelse anses faktisk kun for at have punktuel karakter, hvilket ikke berettiger til, at der findes undtagelsesbestemmelser for disse personer i forbindelse med fastsættelsen af, hvilken lovgivning for social sikring der finder anvendelse. Det skal understreges, at tjenesteydere, der udfører en opgave for ét eller flere medlemmer af Europa-Parlamentet, normalt også udfører opgaver for andre kunder. Derfor bør man ikke give tjenesteydere retten til at vælge, da denne ret ikke bare ville omfatte opgaver udført for den folkevalgte, men alle de opgaver, som tjeneste yderen udfører for andre kunder.

2. Ændring af artikel 16

For det første foreslås det at indsætte henvisningen til assistenter for medlemmer af Europa-Parlamentet i overskriften på artikel 16. Dernæst foreslås det i denne artikel at indsætte et stykke 4, der giver assistenter for medlemmer af Europa-Parlamentet ret til at vælge imellem:

- Den lovgivning, der finder anvendelse i henhold til artikel 13, stk. 2, litra a), dvs. lovgivningen i den medlemsstat, på hvis område personen udfører den aflønnede erhvervsmæssige beskæftigelse, eller i givet fald den lovgivning, der finder anvendelse i henhold til artikel 14, stk. 2, litra b), når den pågældende sædvanligvis udfører sin erhvervsmæssige beskæftigelse på to eller flere medlemsstaters område.

- Den medlemsstats lovgivning, som den pågældende sidst har været underlagt.

- Lovgivningen i den medlemsstat, hvor den pågældende har oprindelse.

Henvisningen til artikel 14, stk. 2, litra b), er en nyhed i forhold til den eksisterende ret til at vælge for hjælpeansatte. Henvisningen er berettiget, idet mange assistenter sædvanligvis har deres erhvervsmæssige beskæftigelse på to eller flere medlemsstaters område. I det tilfælde fastlægger artikel 14, stk. 2, litra b), at den gældende lovgivning enten er lovgivningen i den medlemsstat, hvor assistenten bor, hvis denne har en del af sin erhvervsmæssige beskæftigelse på dette område, eller hvis denne har flere arbejdsgivere, der har bopæl på forskellige medlemsstaters område, eller lovgivningen i den medlemsstat, på hvis område den pågældendes arbejdsgiver har sin bopæl, hvis assistenten ikke bor på en af de medlemsstaters område, hvor denne udfører sin erhvervsmæssige beskæftigelse.

I det hypotetiske tilfælde, at assistenter for medlemmer af Europa-Parlamentet har anden erhvervsmæssig beskæftigelse, hvad enten den er aflønnet eller ej, på én eller flere andre medlemsstaters område ud over den medlemsstat, hvis lovgivning den pågældende har valgt, foreslås det endvidere, at assistenten, for så vidt angår denne anden beskæftigelse også er underlagt lovgivningen i den sidstnævnte medlemsstat. Det fastsættes ligeledes, at assistenten skal behandles, som om denne udførte alle sine erhvervsaktiviteter på medlemsstatens område med hensyn til anvendelsen af den lovgivning, som den pågældende har valgt.

Modsat hvad der på nuværende tidspunkt er gældende for hjælpeansatte, vedrører assistentens ret til at vælge alle de områder inden for den sociale sikring, der er omfattet af forordning (EØF) nr. 1408/71, herunder familieydelse, hvor der gælder særlige regler for hjælpeansatte.

Denne ret til at vælge, som kun kan udøves én gang, får virkning fra tidspunktet for de pågældendes tiltrædelse af tjenesten.

Artikel 2

Ændringer af forordning (EØF) nr. 574/72

Det foreslås at indsætte en henvisning til assistenter for medlemmer af Europa-Parlamentet og til medlemmerne af Europa-Parlamentet under artikel 14 i forordning (EØF) nr. 574/72. Denne artikel fastlægger, hvordan retten til at vælge anvendes. De berørte medlemmer af Europa-Parlamentet skal underrette den institution, som er udpeget af den kompetente myndighed i den medlemsstat, hvis lovgivning assistenten har valgt. I overensstemmelse med artikel 4, stk. 10, litra b), i forordning (EØF) nr. 574/72 er disse institutioner nævnt i bilag 10 i nærværende forordning.

Det bestemmes, at den berørte institution skal udstede en attest til assistenten om, at denne er underlagt lovgivningen i den pågældende land. Institutionen skal ligeledes indsende en kopi af denne attest til den kompetente institution i enhver anden medlemsstat, på hvis område assistenten har sin erhvervsmæssige beskæftigelse. Disse institutioner skal, hvis der er behov for det, meddele den kompetente institution i den medlemsstat, hvis lovgivning er gældende, de oplysninger, der er nødvendige med henblik på at fastsætte, hvilke bidrag der er skyldige i henhold til denne lovgivning.

Det nuværende stk. 4, i artikel 14, der fastsætter særlige bestemmelser om anvendelse i de tilfælde, hvor lovgivningen i Forbundsrepublikken Tyskland er valgt, skal også gælde for assistenter.

Artikel 3

Overgangsbestemmelser

Denne artikel indeholder overgangsbestemmelser, der gør det muligt for assistenter, der allerede er ansat af ét eller flere medlemmer af Europa-Parlamentet, inden ændringsforslagene træder i kraft at udøve deres ret til at vælge inden for en frist på tre måneder fra ikrafttrædelsesdatoen for nærværende forordning.

III. ANVENDELSE I LANDENE I DET EUROPÆISKE ØKONOMISKE SAMARBEJDSOMRÅDE

Fri bevægelighed for personer er en af målsætningerne for og et af principperne i aftalen om Det Europæiske Økonomiske Samarbejdsområde (EØS), som trådte i kraft den 1. januar 1994 [4]. I kapitel 1 i tredje del, der omhandler fri bevægelighed for personer, tjenesteydelser og kapital, vedrører artikel 28, 29 og 30 specifikt fri bevægelighed for arbejdstagere og selvstændige erhvervsdrivende. Nærmere bestemt er principperne i EF-traktatens artikel 42 vedrørende social sikring af arbejdstagere og selvstændige erhvervsdrivende, som flytter inden for Fællesskabet, gengivet i artikel 29. Følgelig bør dette forslag til forordning, såfremt det vedtages, også finde anvendelse i EØS-landene.

[4] EFT L 1 af 3.1.1994, ændret ved afgørelse truffet af Det Blandede EØS-Udvalg nr. 7/94 af 21. marts 1994 (EFT L 160 af 28.6.1994).

2001/0137 (COD)

Forslag til EUROPA-PARLAMENTETS OG RÅDETS FORORDNING om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71, for så vidt angår assistenter for medlemmer af Europa-Parlamentet

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 308,

under henvisning til forslag fra Kommissionen, [5]

[5] EFT C af , s.

i henhold til fremgangsmåden i traktatens artikel 251 [6] -

[6] EFT C af , s.

ud fra følgende betragtninger:

(1) I henhold til artikel 14 i regulativ om omkostningsgodtgørelser og andre godtgørelser til Europa-Parlamentets medlemmer, som Europa-Parlamentets præsidium har vedtaget, har medlemmer af Europa-Parlamentet mulighed for at få en omkostningsgodtgørelse, der skal dække de udgifter, der især opstår ved ansættelse af én eller flere assistenter, idet flere medlemmer af Europa-Parlamentet i fællesskab kan ansætte den samme assistent. Godtgørelsen ligger inden for rammerne af sekretariatstillægget, der er fastsat af præsidiet, og som optræder i afsnit 1 - Europa-Parlamentet i Den Europæiske Unions almindelige budget.

(2) Ordningen for assistenter for medlemmer af Europa-Parlamentet med hensyn til social sikring er underlagt de kompetente medlemsstaters nationale lovgivning i henhold til Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet [7], og Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet [8].

[7] EFT L 149 af 5.7.1971, s. 2. Forordningen er ajourført ved forordning (EF) nr. 118/1997 (EFT L 28 af 30.1.1997, s. 1) og er senest blevet ændret ved forordning (EF) nr. 1399/99 (EFT L 164 af 30.6.1999, s. 1).

[8] EFT L 74 af 27.3.1972, s. 1. Forordningen er ajourført ved forordning (EF) nr. 118/1997 (EFT L 28 af 30.1.1997, s. 1) og er senest blevet ændret ved Kommissionens forordning (EF) nr. 89/2001 (EFT L 14 af 18.1.2001, s. 16).

(3) I betragtning af de forskellige forhold, der gør sig gældende for assistenter for medlemmer af Europa-Parlamentet, tilknyttet ét eller flere medlemmer af Europa-Parlamentet, og deres opgavers særlige karakter, har fastlæggelsen af, hvilken lovgivning inden for social sikring der finder anvendelse på dem i henhold til bestemmelserne i forordning (EØF) nr. 1408/71, kunnet give anledning til usikkerhed og til praktiske vanskeligheder i forbindelse med forvaltningen af denne gruppes sociale dækning. Dette forhold er til skade for både arbejdstagere og -givere såvel som for medlemsstaternes sociale sikringsorganer.

(4) Med henblik på en nemmere og utvetydig fastsættelse af, hvilken medlemsstats lovgivning på det sociale sikringsområde assistenter for medlemmer af Europa-Parla mentet hører ind under, og for at sikre disse en hensigtsmæssig social dækning, har det vist sig nødvendigt at give dem ret til at vælge, hvilken lovgivning vedrørende social sikring der skal gælde for dem. I betragtning af, at der er tale om undtagelsesbestemmelser, der har deres berettigelse i den særlige rolle, som assistenter for medlemmer af Europa-Parlamentet har, er det nødvendigt at begrænse retten til at vælge til kun at omfatte de aflønnede assistenter.

(5) Retten til at vælge for denne særlige kategori af arbejdstagere skal fremover være omfattet af forordning (EØF) nr. 1408/71 og forordningen om dennes gennemførelse, og man bør tage konsekvenserne af denne ret i de tilfælde, hvor assistenter for medlemmer af Europa-Parlamentet samtidig udfører anden erhvervsmæssig beskæftigelse, hvad enten den er aflønnet eller ej. I forbindelse med denne forordning skal der også fastsættes overgangsbestemmelser for assistenter for medlemmer af Europa-Parlamentet, der er tiltrådt, før denne forordning træder i kraft.

(6) Ændringen af koordineringsreglerne for de nationale sociale sikringsordninger inden for rammerne af forordning (EØF) nr. 1408/71 og forordningen om dennes gennemførelse har til formål at gøre det nemmere for assistenter, der er ansat af medlemmer af Europa-Parlamentet, at udøve deres ret til fri bevægelighed, når disse bistår medlem mer af Europa-Parlamentet i forbindelse med det hverv, de er valgt til at varetage i EU-institutionen-

UDSTEDT FØLGENDE FORORDNING:

Artikel 1

Ændringer af forordning (EØF) nr. 1408/71

I forordning (EØF) nr. 1408/71 foretages følgende ændringer:

1) I artikel 1 indsættes følgende under litra w):

"w) begrebet "assistent for medlemmer af Europa-Parlamentet" betegner en lønnet arbejdstager, der er ansat af ét eller flere medlemmer af Europa-Parlamentet med henblik på at bistå den eller de folkevalgte i forbindelse med udførelsen af deres hverv i mandatperioden".

2) Artikel 16 ændres således:

a) Titlen affattes således:

"Særlige regler for tjenstgørende personale ved diplomatiske missioner og konsulater, for De Europæiske Fællesskabers hjælpepersonale samt for assistenter for medlemmer af Europa-Parlamentet".

b) følgende indsættes som stk. 4:

"4. Assistenter for medlemmer af Europa-Parlamentet kan vælge imellem:

- anvendelse af lovgivningen i henhold til enten artikel 13, stk. 2, litra a), eller i givet fald artikel 14, stk. 2, litra b)

- anvendelse af den medlemsstats lovgivning, som de pågældende sidst har været underlagt

- anvendelse af lovgivningen i den medlemsstat, hvor de pågældende har oprindelse.

Denne ret til at vælge, som kun kan udøves én gang, får virkning fra tidspunktet for de pågældendes tiltrædelse af tjenesten som assistent for medlemmer af Europa-Parlamentet.

Assistenter for medlemmer af Europa-Parlamentet, der samtidig har anden erhvervs mæssig beskæftigelse, hvad enten den er aflønnet eller ej, på en eller flere andre medlemsstaters område ud over den medlemsstat, hvis lovgivning den pågældende har valgt, underlægges for så vidt angår den anden beskæftigelse, også lovgivningen i den sidstnævnte medlemsstat.

Assistenten behandles, som om denne udførte hele sin erhvervsmæssige beskæftigelse på denne medlemsstats område med hensyn til anvendelsen af den lovgivning, som den pågældende har valgt."

Artikel 2

Ændringer af forordning (EØF) nr. 574/72

Artikel 14, i forordning (EØF) nr. 574/72, affattes således:

"Artikel 14

Udøvelse af retten til at vælge, for så vidt angår De Europæiske Fællesskabers hjælpeansatte og assistenter for medlemmer af Europa-Parlamentet

1. Den i forordningens artikel 16, stk. 3 og 4, fastsatte ret til at vælge skal be nyttes ved ansættelseskontraktens oprettelse. Den myndighed, der er berettiget til at afslutte denne kontrakt for hjælpeansatte, og den eller de medlemmer af EP, der er berettiget til at afslutte denne kontrakt for assistenter for medlemmer af Europa-Parlamentet, underretter den institution, der er udpeget af den kompetente myndighed i den medlemsstat, af hvis lovgivning den hjælpeansatte eller assistenten har valgt at være omfattet. Den nævnte institution underretter, om fornødent, alle de øvrige institutioner i den samme medlemsstat.

2. Den institution, der er udpeget af den kompetente myndighed i den medlemsstat, af hvis lovgivning den hjælpeansatte eller assistenten for et medlem af Europa-Parlamentet har valgt at være omfattet, skal give ham en attest, der bekræfter, at han er omfattet af denne stats lovgivning, så længe han er ansat ved De Europæiske Fællesskaber som hjælpeansat eller assistent for medlemmer af Europa-Parlamentet.

Når en assistent for medlemmer af Europa-Parlamentet samtidig udøver sin erhvervsmæssige beskæftigelse på to eller flere medlemsstaters område eller samtidig udfører anden erhvervsmæssig beskæftigelse, hvad enten den er aflønnet eller ej, på én eller flere medlemsstaters område ud over den medlemsstat, af hvis lovgivning den pågældende har valgt af være omfattet, skal den kompetente myndighed i den medlemsstat, hvor lovgivningen finder anvendelse, sende en kopi af den attest, der er indsendt i henhold til stk. 1, til den institution, som er udpeget af den kompetente myndighed i enhver anden medlemsstat, på hvis område assistenten udfører sin erhvervsmæssige beskæftigelse.Sidstnævnte institution eller institutioner skal om fornødent underrette den institution, der er udpeget af den kompetente myndighed i den medlemsstat, hvis lovgivning finder anvendelse, om de oplysninger, der er nødvendige med henblik på at fastsætte de bidrag, som arbejdsgiveren/giverne og/eller assistenten skal betale i henhold til denne lovgivning.

3. De kompetente myndigheder i medlemsstaterne udpeger om fornødent de insti tutioner, hvorunder De Europæiske Fællesskabers hjælpeansatte og assistenter for medlemmer af Europa-Parlamentet skal henhøre.

4. Dersom en hjælpeansat eller en assistent for medlemmer af Europa-Parlamentet, der er beskæftiget i en anden medlemsstat end Forbundsrepublikken Tyskland, har valgt at være omfattet af tysk lovgivning, finder denne lovgivnings bestemmelser anvendelse, som om den hjælpeansatte eller assistenten for medlemmer af Europa-Parlamentet var beskæftiget på det sted, hvor den tyske regering har sit sæde. Den kompetente myndighed udpeger den kompetente institution for sygeforsikring."

Artikel 3

Overgangsbestemmelser

Assistenter for medlemmer af Europa-Parlamentet, der allerede er ansat af ét eller flere medlemmer af Europa-Parlamentet på ikrafttrædelsesdatoen for nærværende forordning, kan udøve den i artikel 16, stk. 4, i forordning (EØF) nr. 1408/71 fastsatte ret til at vælge i op til tre måneder at regne fra ikrafttrædelsen af nærværende forordning.

Retten til at vælge træder i kraft den første dag i den måned, der følger efter afsendelsen af meddelelsen i medfør af artikel 14, stk. 1, i forordning (EØF) nr. 574/72.

Artikel 4

Ikrafttræden

Denne forordning træder i kraft den ..........[første dag i den anden måned, der følger efter offentliggørelsen i De Europæiske Fællesskabers Tidende].

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Europa-Parlamentets vegne På Rådets vegne

Formand Formand